VEGA præsenterer

**Dave East kaster østkystens hårdføre 90´er rim ud i VEGA**

*Den 16. december kan du opleve Nas-lærlingen Dave East, når han med et vanvittigt flow leverer historier fra østkystens barske gader.*

I 2017 udgav rapperen Dave East sit første studiealbum *Paranoia: A True Story*, hvor Wiz Khalifa og Jeezy har spædet sprøde rim og beats til. Med albummet giver den fremadstormende rapper et indlevende, dokumentarisk snapshot af tilværelsens op- og nedture.

Den 30-årige newyorker er en mere aggressiv udgave af sin mentor Nas, der med rå og malerisk lyrik stormer frem på den amerikanske hiphop-scene. Med afsæt i østkysten hårdføre 90´er musik, rammer Dave East hårdt og koncist ned i hiphoppens gamle dyder.

Det var med sit mixtape *Black Rose* fra 2014, at han fik sit store gennembrud. Kort tid efter skrev han kontrakt med Nas’ pladeselskab Mass Appeal Records og senere det legendariske Def Jam Recordings.

Med mixtapet *Kairi Chanel* fra 2016, opkaldt efter sin nyfødte datter, leverer rapperen en skarp og ærlig fortælling om de trange barndomsår i Harlem og NBA-drømmen, der aldrig blev til noget, efter han røg seks måneder i fængsel for våbenbesiddelse.

Albummet ramte en 38. plads på den amerikanske Billboard-liste, og store navne som Fabolous, The Game, Beanie Sigel og 2 Chainz figurerer på den anmelderroste udgivelse. I en portrætartikel fra 2016 skriver Soundvenue om rapperen:

*”I Easts verden findes ingen leflen for tidens helt store dille med genreblend af både rap og sang, ligesom faldgruben med generiske trap-beats og hi-hat-fetichisme klædeligt forbigås. Det balstyriske fortællergen bor i ham som en latent fyldepen, der truer med at eksplodere, hvis ikke den får afløb for tankerne gennem veltimet nedfældning og leverance.”*

**Fakta om koncerten**

Dave East (UK)

Mandag den 16. december kl. 20.00

Lille VEGA, Enghavevej 40, 1674 København V

Billetpris 175 kr. + gebyr

Billetsalget starter fredag den 17. maj kl 10.00 via vega.dk og Ticketmaster.